Die skrywer, Joubert Odendaal, is op Kroonstad gebore en het daar grootgeword. In 1988 vestig hy hom in Pretoria nadat hy sy diensplig voltooi het. Hy het ’n aantal jare as prokureur gepraktiseer nadat hy sy regsgraad verwerf het, waarna hy ’n loopbaanskuif na die korporatiewe wêreld gemaak het. In sy vrye tyd speel hy gholf, reis ook graag en het ’n passie vir blokkettingtegnologie. Rookskerm is sy debuutroman.
Jurie van den Heever is ’n oudstudent van die Universiteit Stellenbosch. Hy sluit in 1974 as Karoo-paleontoloog by die Suid-Afrikaanse Museum in Kaapstad, aan. Na voltooiing van ’n doktorsgraad oor die vergelykende anatomie van die soogdieragtige-reptiele van die Karoo, verhuis hy in 1988 na die Departement Soölogie aan die US as as dosent in Paleontologie en die Vergelykende Anatomie van Werweldiere, waar hy ook sy navorsing voortsit. Hy tree in 2007 af, maar doseer sederdien steeds in die voor- en nagraadse programme. Sedert 1994 lewer hy ook talle praatjies by skole in die Weskaap oor die wetenskaplike belang van evolusie. Jurie was ’n aantal jare medeskrywer van die weeklikse weten­skaprubriek, Wetenskap Vandag, in Die Burger en is sedert 2000 spanlid van Hoe VerklaarJy Dit?, die weeklikse wetenskapprogram op RSG.
Keina Swart is ’n bekroonde koerantredakteur en kinderboekskrywer, wat reeds twee ATKV-Veertjies ontvang het, en verskeie kere nasionaal deur Sanlam vereer is vir haar rol in die gemeenskapspers. Van haar skryfwerk verskyn gereeld in Die Burger, Beeld, Rapport, Rooi Rose, Volksblad en Weg! Platteland.
Hierdie Hertzogpryswenner, asook mees bekroonde en gepubliseerde dramaturg in Afrikaans, word op 77 die oudste debutant in die Afrikaanse poësie. Sy kwantumsprong van dramaturg tot digter is getrou aan die aard van Fourie se hele loopbaan: die aandurf van die oënskynlik-onmoontlike en beslis waaghalsige. Sy ontvangs van ’n eredoktorsgraad in dieselfde jaar (2011) as Desmond Tutu by die Universiteit van die Vrystaat is nog ’n hoogtepunt in ’n loopbaan van 56 jaar in die Afrikaanse Teater.
René Bohnen is ’n gebore KwaZulu- Nataller wat tans haar tyd verdeel tussen Johannesburg en die Suid-Kaap. Op die vingerpunte van die heelal is haar derde digbundel.
Sarel Venter is ’n voormalige adjunkredakteur van Die Volksblad in Bloemfontein en ook die skrywer van ’n Plek in die son ... Jubileum van Die Afrikanerklub van Bloemfontein (1957-2007).